2. Støt din partner
Tal på forhånd om, hvordan din partner tænker, hun har mest brug for støtte. Hvad forestiller I jer kan hjælpe, hvis amningen volder udfordringer?

Accepter og vær forberedt på, at ammeforløbet kan gå op og ned, og at din partner den ene dag kan synes, at det går godt, og den næste dag kan være frustreret og i tvivl. Det er ikke sikkert, at der er noget konkret, du kan gøre, andet end at forsikre hende om, at du synes, hun gør det godt. En støtte kan også være at søge svar på de spørgsmål, I har, hvis I støder ind i ammeproblemer. Her på engodstart.dk finder I en række artikler om amning, men det kan ofte også være godt at søge råd og vejledning hos jeres sundhedsplejerske.

